Det er bare å skalke lukene, for været kan gi trøbbel for deg som bor i Sør-Norge denne uka.

Mest problemer er det kanskje snøen som kan gi. Men marginene er ørsmå - og kanskje er det uskyldig regn som faller, og ikke trøblete snø?

AVGJØRENDE: Blir det snø eller blir det regn ytterst ved kysten? Det er spørsmålet, sier Nina Larsgård. Foto: Meteorologisk institutt

– Åhh, det er veldig vanskelig. Hovednedbøren kommer ytterst ved kysten, men der går også snøgrensen. Det skal veldig lite til før det kommer stikk motsatt av det jeg har varslet, sier en litt svett statsmeteorolog Nina Larsgård til Yr.

Les også: Varsler tåkeproblemer under VM i skiskyting

Snøen først til Sørlandet

Tidlig tirsdag kan det begynne å snø på Sørlandet og etterhvert brer snøværet seg nordover på både østsiden og vestsiden av fjellet.

På Sørlandet kan du få 30 centimeter tirsdag og 5-7 centimeter på onsdag.

Sør på Østlandet kan du få 5-7 centimeter tirsdag og 20 centimeter på onsdag.

– Du skal ikke se bort fra at det kan bli litt kaotisk på vegene i øst onsdag morgen, sier Nina Larsgård.

På Vestlandet er det Rogaland som får mest snø med rundt rundt 20-30 centimeter fra tirsdag til onsdag.

Full storm på Vestlandet

Snøen (eller regnet) vil fyke sidelengs på Vestlandet, for her varsler meteorologene også mye vind på tirsdag.

– Det kan blåse storm på hele strekket fra Rogaland til Stad, sier statsmeteorolog Gunnar Livvik i Bergen.

– Verst kan det bli i Hordaland og Sogn og Fjordane med full storm fra sør. Vinden vil minke utover onsdagen.

Nå går meteorologene ut med OBS-varsel for å advare mot stormen og vanskelige kjøreforhold i fjellet.

Vind og sol nordover i landet

TIL Å SMILE AV: Nord-Norge får det beste været, men pass deg for vinden, sier Justyna Wodziczko. Foto: MET

Værskillet går omtrent ved Stad og Dovre de neste dagene. Om du holder til nord for dette slipper du stort sett unna nedbøren. På indre strøk kan det også bli iskaldt, med 15 minus i Bardufoss og under 20 minus på Vidda.

Er du heldig, titter sola frem – og kanskje lokker det fine været folk ut på tur, sier Tromsø-meteorolog Justyna Wodziczko og advarer:

– Folk som skal på fjellet må være forsiktig og sjekke værmeldingen. Det vil blåse ganske mye med stiv kuling fra sørøst.

Været angriper fra sør

Lavtrykkene kommer som perler på en snor ute i havet vest for oss de neste dagene. To av dem slår seg sammen til ett og setter opp en kraftig vind fra sør.

Sønnavinden vil merkes på hele fastlandsnorge og strekker seg helt opp til Svalbard hvor det blir både mildt og forblåst.

Vinden kommer til å følge isobarene - altså de svarte strekene - som du ser på dette kartet over værsituasjonen tirsdag formiddag: